Oulussa on tapahtunut viikonloppuna uusi törkeä lapseen kohdistunut seksuaalirikos.

Kalevan saamien tietojen mukaan poliisi tutkii tapausta, jossa kahden alaikäisen tytön epäillään joutuneen raiskatuksi yksityisasunnossa.

Toinen heistä on alle 16–vuotias, toinen alle 18 vuotta.

Tapauksen tutkinnanjohtajana toimivan rikoskomisarion Eveliina Karjalaisen mukaan rikoksista epäiltyjä tekijöitä on useampi kuin yksi. Hän ei kommentoi, montako heitä kaikkiaan on.

– Tutkinta on vielä täysin alussa. Tämä seikka kuten monet muutkin asiat ovat selvityksen alla, hän kuvailee.

Poliisi on ottanut teosta epäiltynä kiinni yhden henkilön. Poliisi tiedotti maanantaina iltapäivällä, että kiinni otettu epäilty on ulkomaalaistaustainen henkilö, jolla on oleskelulupa Suomeen. Poliisin mukaan hän on ollut Suomessa jo useita vuosia.

Tapausta tutkitaan muun muassa törkeänä raiskauksena. Muita nimikkeitä ovat pahoinpitely ja pakottaminen. Nuoremman tytön osalta poliisi tutkii tekoa myös törkeänä lapsen seksuaalisena hyväksikäyttönä uhrin iän vuoksi.

Se ei anna tapauksista lisätietoja tutkinnallisiin syihin vedoten.

Saksasta tavoitettu poliisin hallussa

Poliisi on viime kuukausien aikana tutkinut yhteensä yhdeksää törkeää lapseen kohdistunutta seksuaalirikoskokonaisuutta. Niiden uhreina on ollut alle 15-vuotiaat tytöt.

Teot ajoittuvat kesään ja syksyyn 2018. Yhteistä niille on se, että kaikki epäillyt ovat ulkomaalaistaustaisia miehiä ja suuressa osassa jutuista uhreihin on saatu yhteys sosiaalisen median välityksellä.

Vyyhden laajin on kokonaisuus, jossa kahdeksan miehen epäillään käyttäneen hyväkseen alle 15-vuotiasta tyttöä useiden kuukausien ajan yksityisasunnossa Oulussa. Epäillyt rikosnimikkeet ovat törkeä lapsen seksuaalinen hyväksikäyttö, törkeä raiskaus ja pahoinpitely.

Kahdeksas epäilty saatiin kiinni monenlaisten vaiheiden ja viivytysten jälkeen Saksasta ja hänet on toimitettu Oulun poliisin haltuun.

Lisäksi poliisi on tutkinut kahta Tuirassa marraskuussa sattunutta seksuaalirikosta. Toista on tutkittu törkeänä raiskauksen ja törkeänä lapsen seksuaalisena hyväksikäyttönä ja toista lapsen seksuaalisena hyväksikäyttönä.

Marraskuussa Rajakylässä sijaitsevassa yksityisasunnossa tapahtui myös alaikäiseen tyttöön kohdistunut törkeä raiskaus ja törkeä lapsen seksuaalinen hyväksikäyttö.

Lokakuussa puolestaan paljastui törkeä raiskaus ja törkeä lapsen seksuaalinen hyväksikäyttö.

Lopuissa jutuista on kyse kokonaisuudesta, jossa epäillään syyllistytyn törkeään lapsen seksuaaliseen hyväksikäyttöön, raiskaukseen ja lapsen seksuaaliseen hyväksikäyttöön. Teoista epäiltyinä on neljä miestä.

Niiden kohteeksi joutui kaksi tyttöä, joista toinen kuoli syksyn aikana. Hänen kuolemaansa ei epäillä liittyvän rikosta.

Lähdössä tai lähteneet syyteharkintaan

Tapausten tiedottamisesta vastaava rikosylikomisario Markus Kiiskinen kertoo, että Tuiran teot ja lokakuinen rikosepäily on lähtenyt syyttäjälle syyteharkintaan. Rajakylän teon osalta esitutkinta-aineisto lähtee syyteharkintaan lähipäivinä.

Laajin eli kahdeksan epäillyn kokonaisuus siirtyy sekin syyttäjälle loppukevään tai alkukesän aikana.

Juttujen esitutkinnan aikana rikosepäilyt ovat täsmentyneet siten, että joidenkin epäiltyjen kohdalla rikosnimikkeitä on muutettu.

– Olemme joutuneet kuulemaan asianomistajaa (uhria) monta kertaa todella pitkään, minkä jälkeen käsitys tapahtumien kulusta on kirkastunut. Myös epäiltyjä on kuultu toistuvasti, Kiiskinen selittää.

Esimerkiksi vuonna 1985 syntynyttä miestä epäiltiin aiemmin törkeästä lapsen seksuaalisesta hyväksikäytöstä. Nyt poliisi epäilee hänen syyllistyneen myös törkeään raiskaukseen ja seksuaalipalvelujen ostamiseen nuorelta. Rikosepäilyt ajoittuvat kesäkuun alun ja lokakuun lopun väliselle ajalle.

Syyttäjälle työpari Itä-Suomesta

Laajin tutkittavana oleva rikoskokonaisuus lähtee syyteharkintaan Oulun syyttäjänviraston kihlakunnansyyttäjälle, joka on ollut ollut poliisin kanssa esitutkintayhteistyössä mukana.

Hänelle on nimitetty työpariksi toinen syyttäjä Itä-Suomen syyttäjänvirastosta. Kyseinen syyttäjä on erikoistunut erityisiin henkilöön kohdistuviin rikoksiin, joista pääosa on lapsiin kohdistuvia seksuaalirikosepäilyjä.

Oulun syyttäjänviraston päällikkö, johtava kihlakunnansyyttäjä Ilpo Virtanen haki alaiselleen työparia valtakunnansyyttäjänvirastolta.

– Kyseessä on sellaisen luokan juttu, että siinä on hyvä olla vahvistusta myös syyttäjäpuolella, hän perustelee.

Virtasen mukaan juttu tulee olemaan syyttäjille prosessuaalisesti haastava muun muassa suuren vankimäärän vuoksi eli vangittuina olevien epäiltyjen takia ja siksi, että kaikki asiakirja-aineisto täytyy tulkata.

– Syyttäjät joutuvat miettimään todella tarkkaan, miten he vievät jutun aikanaan käräjille: Viedäänkö se palasissa vai kuinka?

Johtava kihlakunnansyyttäjä kertoo tekevänsä vuosittain Valtakunnansyyttäjänvirastolle muutamia hakemuksia työparin määräämiseksi.

– Valtaosa jutuista hoidetaan yhden syyttäjän voimin. Olemme erittäin tyytyväisiä, että olemme saaneet kokeneen syyttäjän tueksemme tähän juttuun.